Krismas De em i wanpela de ol Kristen i save mekim amamas na ol i holim tingting long de Jisas Krais i bin bon. Fes taim ol Kristen i lukautim Krismas De em i December 25 long yia nabaut long yia 336.
Baibel i no putim ples klia wanem de Jisas i bin bon, na ol fes Kristen i stap klostu long taim bilong Jisas ol i no raitim long sampela histori buk. Em olsem na Sios i no save tru wanem de stret Jisas i bin bon. Tasol, ol sampela wokman bilong Sios i bin makim January 2, na sampela i bin makim April 18, na sampela i bin makim April 19, na sampela i bin makim May 20, na sampela i bin makim December 25. December 25 i go pas na i kamap Krismas De. Tasol, ol Russian Orthodox Sios i makim January 7 i Krismas De bilong ol na nau long yia 2015 ol i bihainim dispela de bilong ol i go yet.
Pastaim December 25 em i wanpela bikpela de bilong ol haiden manmeri bilong Yurop. Em i bikpela de bilong amamasim na lotuim ol sampela giaman god bilong ol na bilong bihainim giaman bilip bilong ol. Sios i laik winim dispela bikpela de bilong ol haiden na long dispela as ol i makim December 25 i Krismas De bilong Sios. Ol i tingim olsem, sapos mipela i kirapim nupela samting, orait ol haiden manmeri bai lusim olpela samting na bihainim nupela samting. Tasol Krismas De bilong Sios i no winim tumas dispela bikpela de bilong ol haiden. Em olsem na bilip bilong ol haiden wantaim ol planti pasin bilong bikpela de bilong ol haiden i miks wantaim Krismas De bilong Sios. Na bihain Sios i joinim ol kain kain pasin bilong ol yet wantaim Krismas De tu.
Long bipo na i kam long nau i gat ol sampela Kristen lida i stap na ol i no wanbel long Sios i lukautim Krismas. Tingting bilong ol i olsem:
- Ol wokman bilong Sios ol i no gat namba bilong makim na kirapim wanpela spesol de na tokim ol Kristen long lukautim. Sapos Baibel i no tokaut long lukautim Krismas De, orait ol wokman bilong Sios ol i no ken i tok long ol Kristen i mas lukautim Krismas De.
- Long olgeta taim, long bipo na i kam long nau, i gat ol planti pasin nogut i save kamap long taim bilong Krismas. Planti manmeri i spak, na planti manmeri i bikmaus na danis nabaut, na planti manmeri i mekim pasin pamuk na paul pasin. Em olsem na nogut ol Kristen i pas long samting we pasin nogut i pulap long em.
- Long bipo na i kam long nau bilip bilong ol haiden na lotu pasin bilong ol haiden i pas tumas na i miks tumas long ol samting bilong Krismas, na long dispela as i no gutpela long ol Kristen i lukautim dispela samting.
John Calvin na John Knox na ol Puritan (Gutpela) lain bilong England na America na ol planti Presbyterian i bihainim dispela tok. Tasol ol Lutheran na ol sampela man bilong Refomesen bilong Yurop na ol planti Protestant i tok, ol Kristen i ken i lukautim Krismas na tingim Jisas tasol.
Taim yia 1950 i kamap, orait pasin bilong lukautim Krismas i kamap bikpela samting pinis long olgeta 4-kona bilong dispela graun. Na ol wan wan lain manmeri i joinim ol wan wan kastem pasin bilong ol yet long pasin bilong Krismas.
Yu ken i lukim ol dispela toktok long tok Inglis long:
Evangelical Dictionary of Theology, Walter A. Elwell, Editor; “Christmas”, Contributor O. G. Oliver, Jr., B.D.
Oxford Children’s Encyclopedia, Volume 1, “Christmas”.
The Eerdmans Bible Dictionary, “Christmas”.
Ol Kristen ol i mas save, Jisas Em i God, wankain olsem Papa Em i God na Holi Spirit Em i God. Papa na Jisas na Holi Spirit i 3-pela, tasol 3-pela i wanpela God. Em olsem na Jisas Em i God na Em i no gat stat bilong Em na Em i no gat pinis bilong Em. Em i stap oltaim oltaim tasol.
Jisas i bin lusim heven na Em i kam daun long dispela graun na Em i kamap man. Em i kam bilong lusim laip bilong Em bilong baim bek laip bilong ol planti sin manmeri.
Olgeta taim ol trupela Kristen i amamas na i tingim taim Jisas i kam daun na i kamap man bilong sevim laip bilong ol.
Sapos yu laik rispektim Jisas, orait mobeta yu harim na yu bihainim tok bilong Em long olgeta samting long laip bilong yu. Mobeta yu i stap aninit long Em na yu trastim Em.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn vec_Latn eng_Latn kor_Hang tpi_Latn tpi_Latn tpi_Latn tpi_Latn